**Audi AG** («А́ўдзі») — германская аўтамабілебудаўнічая кампанія ў складзе канцэрна Volkswagen AG, якая спецыялізуецца на выпуску аўтамабіляў пад маркай «Аўдзі». Штаб-кватэра — у Інгальштаце (Германія).

З 1 верасня 2023 года старшынём праўлення з’яўляецца Гернат Дзёльнер.

Гісторыя
--------

У пачатку 1909 г, пасля прававой спрэчкі з першымі заводамі Horch-Werke, Аўгуст Хорх пераназваў свой другі аўтамабільны завод у Audi Automobil-Werke. Пры выбары новай назвы Хорх, не жадаючы цалкам «саступаць» супернікам сваё ўласнае прозвішча, вырашыў выкарыстаць каламбур. Слова *horch* па-нямецку азначае «слухай», як і *audi* па-латыні.

У сярэдзіне 1910 г. завод выпусціў на рынак першы аўтамабіль Audi. Гэты аўтамабіль меў 2,6 літровы чатырохцыліндравы рухавік магутнасцю 22 к.с.

З 1932 года Audi разам з Horch, DKW і Wanderer у складзе канцэрна Auto Union.

Пасля Другой сусветнай вайны Auto Union аднавіла дзейнасць у 1949 годзе. У пачатку 1958 года Daimler набыла амаль 88 % Auto Union. Праз два гады Daimler выкупіў астатнія акцыі.

1 студзеня 1965 года Volkswagen AG стаў мажарытарным акцыянерам, купіўшы 50,3 % акцый Auto Union GmbH. 

У верасні 1965 года дэбютавала першая пасляваенная машына маркі з распрацаваным у супрацоўніцтве з Daimler чатырохтактным рухавіком. Спачатку яна звалася проста *«Audi»*, а затым была пераназваная ў *Audi 72* (згодна з магутнасцю 72 к.с.).

У канцы 1966 года VW выкупіў астатнія акцыі і ў 1969 годзе аб’яднаў Auto Union з NSU Motorenwerke, утварыўшы кампанію **Audi NSU Auto Union AG**. У 1985 годзе яна была рэарганізавана ў **Audi AG**.

Вытворцыя пляцоўкі
------------------

Два асноўныя заводы Audi ў Германіі: у Інгальштаце і Некарзульме.

Завод у Некарзульме заснаваны ў 1880 годзе і раней належаў марцы NSU. Займае плошчу 1 300 000 кв. м.; колькасць супрацоўнікаў — каля 15 500 чал.; вытворчая магутнасць — каля 150 000 аўтамабіляў у год. Станам на 2023 год выпускае Audi A4, A5 Cabriolet, A6, A7, A8, R8, e-tron GT.

У 1993 годзе адкрыўся завод *Audi Hungaria* ў горадзе Дзьёр. Яго дзейнасць пачалася з вытворчасці рухавікоў. У 1998 годзе была ўстаноўлена лінія канчатковай зборкі Audi TT. Тут выпускаліся ўсе тры пакаленні купэ і родстэра. Механічныя кампаненты выраблялі на месцы, кузавы паступалі з кузаўнога цэха ў Інгальштаце. Пазней у вытворчую гаму дадалася Audi A3 і S3, а ў 2018 годзе была адкрыта другая лінія для выпуску красовераў Q3, вытворчасць якіх была перанесена ў Дзьёр з іспанскага завода SEAT у Мартарэлі. Займае плошчу каля 5,2 мільёна кв. м. на ім працуе каля 12 000 чалавек, з якіх 5 000 занятыя ў вытворчасці рухавікоў. Вытворчая магутнасць — каля 160 000 аўтамабіляў у год і 1 600 000 рухавікоў.

Бельгійскі завод у Фарэ быў пабудаваны ў 1949 годзе і займаўся зборкай машын Studebaker, Porsche і Volkswagen. У 1970 годзе ўладальнікам фабрыкі стаў Volkswagen AG. Выпускаў Volkswagen «жук», Transporter, Golf, Polo, Lupo, і аўтамабілі маркі SEAT. У 2007 годзе ўладальнікам комплексу стала Audi, пераабсталяваўшы яго для выпуску A1. Займае плошчу 540 000 кв. м. з якіх каля 60 000 выкарыстоўваюцца ў вытворчасці; колькасць супрацоўнікаў — каля 3 000 чал.; вытворчая магутнасць — каля 160 000 машын у год. Цяпер выпускае Audi e-tron Sportback, e-tron S, e-tron S Sportback.

З 2011 года лінія, прызначаная для вытворчасці аўтамабіляў Audi, дзейнічае на заводзе SEAT у Мартарэлі: спачатку выпускала Q3 першага пакалення, а затым A1 Sportback.

У Беларусі
----------

Станам на канец 2020 года ў Беларусі ў асабістай уласнасці грамадзян зарэгістравана 198 126 аўтамабіляў маркі Аўдзі.

Гл. таксама
-----------

* Audi A2
* Audi A4
* Audi A4 DTM
* Audi V8
* Audi A6
* Audi Q7
* Audi TT

Крыніцы
-------

1. ↑
2. ↑  Аўдзі // Беларуская энцыклапедыя: У 18 т. Т. 2: Аршыца — Беларусцы / Рэдкал.: Г. П. Пашкоў і інш. — Мн. : БелЭн, 1996. — Т. 2. — 480 с. — 10 000 экз. — ISBN 985-11-0035-8. — ISBN 985-11-0061-7 (т. 2).
3. ↑  "Gernot Dollner Becomes New Audi CEO, Replaces Markus Duesmann" [англійская]. motor1.com. 2023-06-29. Праверана 2023-12-12.
4. ↑  *Filippo Einaudi*. Neckarsulm, la casa delle Audi RS che diventerà "digitale" (італ.). *it.motor1.com* (1 жніўня 2023). Праверана 12 снежня 2023.
5. ↑  *Filippo Einaudi*. Gyor, la fabbrica a energia solare di TT, Q3 e dei motori Audi (італ.). *it.motor1.com* (21 чэрвеня 2022). Праверана 12 снежня 2023.
6. ↑  *Andrea Elia*. Bruxelles, da fabbrica-jolly a casa della Audi e-tron (італ.). *it.motor1.com* (18 чэрвеня 2022). Праверана 12 снежня 2023.
7. ↑  *Filippo Einaudi*. Martorell, il polo Seat che piace anche ad Audi (італ.). *it.motor1.com* (10 чэрвеня 2021). Праверана 12 снежня 2023.
8. ↑  Пять Lamborghini и один Maybach. Названы самые популярные и редкие машины в Беларуси (руск.).  av.by (1 лістапада 2021). Праверана 1 лістапада 2021.

Спасылкі
--------

* *Adrian Padeanu*. Mercedes Fully Owned Audi In 1959 When It Nearly Bought BMW (англ.). *motor1.com* (11 снежня 2023). Праверана 12 снежня 2023.

| Volkswagen Group |
| --- |
| 
* Audi
* Bentley
* Bugatti
* Lamborghini
* MAN
* Scania
* SEAT
* Škoda
* Volkswagen

 |

|  |  |
| --- | --- |
| ⚙️   У сацыяльных сетках | Facebook · Facebook · Facebook · Facebook · Facebook · Facebook · X · X · X · X · X |
| Фота, відэа і аўдыё | Instagram · Instagram · Instagram · Instagram · Instagram · YouTube |
| Слоўнікі і энцыклапедыі | Вялікая каталанская · Вялікая нарвежская · Вялікая расійская (навукова-адукацыйны партал) |
| 

| Нарматыўны кантроль |
| --- |
| GND: 277575-X · ISNI: 0000 0001 0229 7838 · LCCN: n90636453 · Microsoft: 1322300227 · NKC: ph208009 · VIAF: 152573613 |

 |